Søndag meldte Venstre og Moderaterne ud, at de ikke længere bakker op om, at der skal laves en advokatundersøgelse af Mette Frederiksens ageren under minksagen. De to partier er i øjeblikket i regeringsforhandlinger med Socialdemokratiet. I Venstre har det skabt en del kurren på tråden. Hos vælgerformanden i Hals, har telefonen ringet lidt mere i dag end normalt. - Jeg er da blevet ringet op i dag af vrede Venstre-vælgere, som siger, det ikke er i orden, lyder det fra Carsten Kristensen. Venter med at se, hvad løftebruddet giver Selv er han skuffet over Ellemanns løftebrud, og han synes, at hele situationen er rigtig træls. - Vi løber fra noget, som vi har lovet klart under valgkampen. Jeg kender rigtig mange mennesker i minkbranchen, som er rasende over det her. Så jeg er blevet rigtig skuffet, fortæller Carsten Kristensen. Nu venter han og ser, hvad der sker med regeringsforhandlingerne. For selvom både han og vælgere, han snakker med kan se sig selv i regering med Mette Frederiksen, så har han det svært ved, at et muligt lovbrud i minksagen ikke skal undersøges. - Man bliver nødt til først at se på, hvad man får ud af at have begået det her løftebrud, siger Carsten Kristensen.

Opsummering:
En række borgmestre og en viceborgmester udtaler kritik af V-formanden Ellemann efter løftebrud. Nu melder en vælgerformand sig også på banen.